### 15.    Beslutning om afskaffelse af gadeserveringsgebyret

**Åbent**

Sagsnr.: 326-2017-7990        J.nr.: 05.14.08           Dokumentnr.:
326-2017-54530

**Sagstype**

Beslutning.

**Resume og sagens baggrund**

I Budgetaftalen for 2017-2020 fremgår det af
hensigtserklæring H5, at gadeserveringsgebyret skal afskaffes. Sagen fremlægges
hermed til formel beslutning om afskaffelse af gadeserveringsgebyret.

**Indstillinger**

Direktøren indstiller:

1) at
gadeserveringsgebyret afskaffes, jf. Budgetaftalens hensigtserklæring H5,

2) og at der i 2018
igangsættes udarbejdelse af et revideret gaderegulativ.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

I Budgetaftalen for 2017-2020 fremgår det af
hensigtserklæring H5, at gadeserveringsgebyret skal afskaffes. Formålet med at
afskaffe gadeserveringsgebyret er at understøtte cafélivet i Kalundborg by.

I henhold til Regulativ for benyttelse af offentlige
vejarealer i Kalundborg bymidte (Gaderegulativet) § 1 stk. 1.5 skal der
opkræves betaling af en brugerafgift for leje af offentligt vejareal. I henhold
til regulativets § 5 er udeservering pålagt brugerafgift.

Afskaffelsen af gadeserveringsgebyret vil ikke umiddelbart
give en ændring i de administrative procedurer. Der vil fortsat skulle gives
tilladelse til udeservering og føres tilsyn hermed.

Indtægten via gadeserveringsgebyret er indgået i
driftsbudgettet til vedligehold i bymidten, herunder gadefejning,
vintervedligehold m.m.

I forbindelse med sagen er det konstateret, at der er et
behov for, at Gaderegulativet revideres, og det foreslås derfor, at dette
igangsættes i 2018.

**Økonomiske konsekvenser**

Den samlede årlige indtægt fra gadeserveringsgebyr udgør
cirka 24.000 kr.

**Teknik- og Miljøudvalgets møde
den 30. marts 2017:**

Anbefales. Allan Johnsen (Ø) tager forbehold.

**Økonomiudvalgets møde den 19.
april 2017:**

Anbefales.